SA’ner deur na Wimbledon finaalRaven Klaasen en sy dubbelspelmaat Michael Venus. Foto: Tennis SA/Twitter/ANA Suid-Afrika se Raven Klaasen en sy dubbelspelmaat, Michael Venus van Nieu-Seeland, het na die finaal van die Wimbledon-dubbelspel vir mans deurgedring. Klaasen en Venus het Donderdag die Deen Frederik Nielsen en die Brit Joe Salisbury 7-6 (8/6), 3-6, 6-3 en 6-4 geklop. Hulle kom Saterdag 14 Julie teen Mike Bryan en Jack Sock van Amerika in die finaal te staan. Maroela Media het vroeër berig Kevin Anderson, die eerste Suid-Afrikaner in 35 jaar om die halfeindronde van Wimbledon te haal, sal teen Novak Djokovic of Rafael Nadal in die eindstryd te staan kom indien hy sy halfeindstryd wen. Die agtste gekeurde Anderson (32) het die eerste gekeurde Roger Federer van Switserland Woensdagaand met 2-6, 6-7(5), 7-5, 6-4, 13-11 geklop. Venus het verlede jaar die Franse Ope-dubbelspel saam met die Amerikaner Ryan Harrison gewen.